Pákozd Község Önkormányzat Képviselő-testületének 
2/2000. (II.24.) sz. rendelete 

a közterületek használatáról 
(Egységes szerkezetben)

Pákozd Község Önkormányzatának Képviselőtestülete az 1990. évi LXV. törvény 16. § (1) bekezdésében kapott felhatalmazás alapján az 1997. évi LXXVIII. törvény 2. § 13. pontja szerinti közterület használatával kapcsolatban a következő rendeletet alkotja.

A rendelet hatálya

1. §

A rendelet hatálya kiterjed Pákozd község közterületként nyilvántartott bel- és külterületi földrészleteire, illetve építmények közhasználatra átadott részére.

A közterület használata

2. §

(1) A közterület rendeltetéstől eltérő használatához (továbbiakban: közterület használat) engedély szükséges.

(2) Engedélyköteles minden, a rendelet 1. sz. mellékletében felsorolt közterület használat.

(3) Nem kell közterület-használati engedély 

	a.) közút (járda) építésével, javításával, fenntartásával kapcsolatban a közút 	     (járda) területének elfoglalásához,
	b.) úttartozékok és közúti jelberendezések elhelyezéséhez, 
c.) a közterületen elhelyezett nyomvonalas létesítmények (víz-, gáz-,   villanyvezeték, postai és kábeltelevíziós kábel) hibaelhárítása érdekében végzett munkákhoz.

3. §

A közterület-használat
	a.) állandó jelleggel (határidő nélkül),
	b.) meghatározott időre
	c.) meghatározott feltétel bekövetkeztéig és 
	d.) visszavonásig engedélyezhető

4. §

(1) A közterület-használati engedély megadására a polgármester rendelkezik hatáskörrel.
Állandó jellegű közterület-használati engedély megadása előtt az önkormányzat Településfejlesztési és Környezetvédelmi bizottságának véleményét ki kell kérnie.

(2) Amennyiben a közterület-használat engedélyezése szakhatósági hozzájáruláshoz kötött, azt a kérelmezőnek kell beszereznie.

5. §

(1) A közterület-használati engedélyt annak kell kérnie, aki a közterületet használni kívánja.

(2) A közterület használati engedély iránti kérelemnek tartalmaznia kell:

	a.) a kérelmező nevét, lakó- vagy telephelyét,
	b.) a közterület-használat célját és időtartamát,
	c.) a közterület használat pontos helyét, módját, és mértékét,
	d.) szükség esetén a közterület-használat helyszínrajzát.

(3) Közterületként folytatni kívánt tevékenység esetében a kérelmezőnek a tevékenység gyakorlására jogosító okiratot be kell mutatnia

6. §

(1) Az engedély megadása során figyelembe kell venni a településrendezési tervekben foglaltakat, a köztisztasági követelményeket, valamint a szakhatóságok hozzájárulásának követelményeit.

(2) Az engedélynek tartalmaznia kell:

	a.) a rendelet 5.§ (2) bekezdése a-c) pontjában foglaltakat,
	b.) az engedély feltételeinek pontos meghatározását,
	c.) a közreműködő szakhatóságok hozzájárulásában foglalt előírásokat
	d.) az engedély megszűnésekor az eredeti állapot helyreállítására vonatkozó 	kötelezést,
	e.) a közterület-használati díj mértékét és fizetésének módját,
	f.) az engedély érvényességének tartamát

(3) Az engedélyt vagy annak megtagadásáról szóló határozatot meg kell küldeni:

	a.) az engedélyesnek
	b.) a szakhatóságoknak
	c.) a gazdasági ügyintézőnek 

(4) A közterület-használati engedély az abban megjelölt időpontig érvényes. Érvényét veszti az engedély, ha a közterületen folytatott tevékenységre jogosító okirat érvénye megszűnik.

A közterület-használati díj

7. §

(1) A közterület használatért az engedélyes díjat köteles fizetni.

(2) Az engedélyes a közterület-használat díját a közterület tényleges használatára, illetőleg a közterületen levő létesítmény tényleges üzemeltetésére tekintet nélkül köteles megfizetni.

(3) A közterület-használati díjak mértékét a rendelet 1. sz. melléklete állapítja meg.

(4) A közterület-használati díjat a közterület használatának megkezdése előtt kell a polgármesteri hivatal pénztárába befizetni vagy készpénzátutalással teljesíteni.
Folyamatos közterület-használat esetében a díj megfizetésének határideje minden hónap 5. napja.

(5) A ki nem fizetett közterület-használati díj behajtására az adóigazgatási eljárás szabályait kell alkalmazni. 

8. §

A közterület-használati díj megfizetése alól mentesítheti a polgármester az engedélyest abban az esetben, ha:

	a.) a közterület- használat elháríthatatlan külső ok miatt meghiúsult,
	b.) jótékony célú gyűjtés vagy rendezvény javára kérnek közterület-	használatot.

9. §

A közterület-használati díj megfizetése alól mentes:

	a.) az állami, önkormányzati és társadalmi szervezetek által szervezett 	rendezvények közterület-használata az ott árusítást végző vállalkozók 	kivételével,
	b.) az önkormányzat intézményei.

(2) Nem kell közterület-használati díjat fizetni

	a.) a közműveknek valamint a köztisztasági szervezeteknek a feladatuk 	ellátását szolgáló közérdekű létesítményei elhelyezése,
	b.) postai és távközlési tevékenységgel kapcsolatos létesítmények és 	berendezések elhelyezése (kivéve az antennatornyokat),
	c.) közforgalmú közlekedési vállalatoknak a feladatuk ellátását szolgáló 	létesítményei elhelyezése,
	d.) szobrok, emlékművek, dísz- és szökőkutak, zászlórudak és más köztárgyak 	elhelyezése esetén.

Járművek tárolása

10. § 

(1) Jármű közúton vagy más közterületen nem tárolható. E szempontból a saját szükségletre szolgáló személygépkocsi közúton vagy közterületen való időszaki (max. 8 óra) elhelyezése nem minősül tárolásnak. A jármű elhelyezése azonban a biztonságos közúti közlekedést vagy a gyalogosok forgalmát nem akadályozhatja és a szomszédok érdekeit nem sértheti.
Tilos a közterületen tehergépjárművet, kamiont, nehézmunkagépet, autóbuszt, lassú járművet, mezőgazdasági vontatót tárolni.
 
(2) Üzemképtelen jármű, járművontatmány, gép és mezőgazdasági eszköz a közterületen nem tárolható. Üzemképtelen járművet az üzemben tartója saját költségén az üzemképtelenné válástól számított 2 napon belül köteles a közterületről elszállítani. Amennyiben a jármű üzemben tartója nem állapítható meg, a jármű elszállításáról a polgármesteri hivatal intézkedik a rendőrhatóság egyidejű tájékoztatása mellett. Az elszállítás költségeit az üzembentartóval - kilétének megállapítását követően - meg kell téríttetni.

(3) Ismeretlen üzembentartó esetében az elszállítástól számított 6 hónap elteltével a jármű értékesítésének vagy megsemmisítésének van helye, a talált tárgyakra vonatkozó szabályok szerint.

Reklám- és hirdetőtáblák elhelyezése

11. §

(1) Reklám- és hírdetőtáblák illetőleg berendezések közterületen úgy helyezhetők el, hogy az a közlekedés biztonságát, a közútra való kilátást és a gyalogosok forgalmát ne akadályozza.
A táblákon nem használhatók a KRESZ táblákon használatos színek és ábrák. 

(2) A hírdetőberendezéssel kapcsolatos közterület-használati engedély az esetleges építési engedélyt nem pótólja.

(3) Hírdetőberendezés elhelyezéséhez a közútkezelő szakhatósági hozzájárulása szükséges.

(4) A hírdetőberendezés karbantartásáról a tulajdonos köteles gondoskodni úgy, hogy az mindig esztétikus legyen.

(5) Közterületen szexuális árú, szeszes ital, valamint játékterem nem reklámozható. Közterületre néző reklám közerkölcsöt nem sérthet.

(6) Hírdetmények, reklámok csak az önkormányzat erre a célra felállított tábláin helyezhetők el.

(7) Az aktualitásukat vesztett hírdetmények, reklámok 15 napon belül történő eltávolításáról a hírdető gondoskodni köteles.

Egyéb korlátozások

12. §

(1) Szeszesital árustása céljából - a községi rendezvények (búcsúvásár, fesztivál stb.) kivételével - közterület-használat nem engedélyezhető.

(2) Üzlettel nem rendelkező kereskedő a külön jogszabályban meghatározott termékeket árusíthatja.

Közterület-használat megszűnése

13. §

(1) A közterület-használat közérdekből bármikor megszüntethető.

(2) Meg kell vonni az engedélyt, ha
a.) az engedélyes nem az engedélyezett célra és módón használja a közterületet,
	b.) nem tesz eleget díjfizetési kötelezettségének

(3) Ha a közterület-használat megszűnik, engedélyes a saját költségén köteles az eredeti állapotot helyreállítani.

Záró rendelkezések

14. §

(1) Szabálysértést követ el és 30.000Ft-ig terjedő pénzbírsággal sújtható, aki e rendelet 2.§ (1), valamint 10.§ (1)-(2) bekezdéseiben foglaltakat megszegi.
A többi, e rendeletben meghatározottakat is érinto szabálysértési tényállásokra az egyes szabálysértésekről szóló 218/1999. (XII.28.) Korm. rendelet rendelkezései az irányadók.

(2) E rendelet 2000. március 1-jén lép hatályba. 

		Hegedűs Sándor				Molnár József
                           polgármester			              	       jegyző

1. sz. melléklet 

A közterület-használatért fizetendő díjak

a.) közterületbe 10 cm-en túl benyúló
      üzlethomlokzat, kirakatszekrény, 
      hírdetőberendezés, üzleti védőtető,
      ernyőszerkezet, cég- és címtábla					1.100Ft/m2/év

b.) egyes létesítményekhez szükséges 
      és kialakított gépjármű várakozóhely
      gépkocsinként							5.500Ft/év

c.) önálló hírdetőberendezés						400Ft/m2/hó

d.) távbeszélőfülke, totó-lottó láda,
     levélszekrény							200Ft/m2/hó

e.) építési munkával kapcsolatos 
      építoanyag és törmelék
      - lakásépítésnél							200Ft/m2/hó
      - egyéb építésnél							300Ft/m2/hó

f.) idény jellegű árusítás						400Ft/m2/hó
      alkalmi és mozgóárusítás						200Ft/m2/nap
      javító-szolgáltató tevékenység					200Ft/m2/hó

g.) film- és televíziófelvétel						300Ft/m2/nap

h.) kiállítás, vásár							200Ft/m2/nap
    mutatványos tevékenység						200Ft/m2/nap

i.) sport- és kulturális rendezvények					200Ft/m2/nap
     kivéve: cirkusz							11.000Ft/nap

j.) vendéglátóipari előkert						300Ft/m2/hó

k.) egyéb: A díjakat a fenti díjakkal összehasonlítva az engedélyező hatóság állapítja meg.